Missie Japan » Blog Archive » Nuusflits – 9 Maart 2021
Laasweek het ek die Nagtegaal weer hoor sing, ná 'n lang winterbreuk. Dis altyd die helderste teken dat die lente nou begin aanbreek. Met die draai van die seisoen, 'n paar gedagtes en gebedsversoeke tussen-in.
Graad gevang, nou bediening toe
Gegradueerdes by by KRTS se gradeplegtigheid (2 Maart 2021)
Verlede week was ons gradeplegtigheid by KRTS, ná 'n buitengewone (akademiese) jaar wat ten einde geloop het. Die uniekheid en verskeidenheid van vanjaar se vyf afgestuurdes studente (voortaan leraars) is besonders. Hulle (op die foto hierbo) sluit in:
'n Middeljarige man wat 'n paar jaar gelede, ná mislukte besigheids-pogings en 'n egskeiding wou selfmoord pleeg, maar toe weer geroep is en van nul af begin het by KRTS.
'n Uitgetrede onderwyseres met drie volwasse kinders wat die laaste jare van haar lewe heelhartig wil wy aan bou van 'n nuwe gemeente op die platteland. Ek het haar skripsie begelei wat gehandel het oor 'n nuwe kategese program vir die RCJ.
'n Koreaanse sendeling met 'n passie vir kerkplanting, wat nie sy nuut gestigde gemeente kon verlaat tydens sy studies nie, nie maar pal vêr gependel het na Kobe, moes sy vrou alleen laat kraam in Korea. Hy kon (vier maande ná haar geboorte) nog nie sy dogter ontmoet nie, a.g.v. Covid-19 reis beperkings.
'n Jong man wie se pad by KRTS 'n ekstra jaar moes insluit (5 jaar in totaal) vanweë sielkundige probleme en ander uitdagings op sy pad. Om 'n klein bietjie by sy persoonlike groei deur worsteling betrokke te kon wees, was 'n reuse voorreg.
'n Leraar wat na 10 jaar in die bediening a.g.v. uitbranding die bediening moes verlaat om deur meer as twee jaar se studies en rus weer sy roeping moes terugvind.
Bid saam met ons vir hulle wat nou oppad is na gemeentes (een wag nog op 'n beroeping) wat self swaar getref is deur Corona en sukkel om te oorleef. Mag hulle 'n lewegewende verskil maak – te midde van hulle eie gebrokenheid – op die lang en eensame pad van kerklike bediening in Japan.
Ons groet 'n afgestuurde student by KRTS
Die wonde van die drie-dubbele ramp van 11 Maart 2011 (ook bekend as 3.11 in Japan) word oormôre in herinnering geroep. 'n Dekade gelede het ek 'n nood-flits so begin: "Ons is saam met ons broers en susters in Japan stomgeslaan. Maar ons glo hierdie krisis is 'n geleentheid – veral vir die handjievol Christene (1%) in Japan – om op baie praktiese maniere die evangelie van Jesus Christus se hoop te deel. Sodat baie mense opnuut kan besef dat: al is hulle op die grond neergegooi, hulle nie vernietig is nie. (2 Kor. 4:9)" Ons was op verskeie maniere betrokke gewees by ramp slagoffers deur die jare.
'n Verslae slagoffer kyk na die tsoenami se verwoesting by Onagawa
Daar is steeds, ná 'n volle tien jaar, enkele vrywilligers (o.a. 'n Koreaanse sendeling kollega) wat betrokke bly by ramp-geteisterdes. Bid saam met ons dat die getuienis van omgee en uitreik oor die langtermyn vrug sal dra.
Missie Japan vergadering
Vanmiddag het ons ZOOM vergadering met Missie Japan leiers in Suid-Afrika. Daar is gewigtige sake wat bespreek moet word, van finansiële uitdagings tot deputasie moontlikhede t.m.v. Covid-19 entstof vertragings ens. Bid asb. saam vir wysheid, leiding en kreatiewe idees in hierdie gesprekke.